ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΔΙΚΑΙΟΣΥΝΗΣ

**ΔΙΚΗΓΟΡΙΚΟΣ ΣΥΛΛΟΓΟΣ**

**ΒΕΡΟΙΑΣ**

Τηλ. 2331024715- 64901(FAX) **Βέροια, την 02 Δεκεμβρίου 2019**

Πλατ.Ρακτιβάν 1, 59100 Βέροια

[www.dsb.gr](http://www.dsb.gr/)

e-mail : [info@dsb.gr](mailto:info@dsb.gr) & [diksver@otenet.gr](mailto:diksver@otenet.gr)

---------------

**ΕΠΕΙΓΟΥΣΑ ΑΝΑΚΟΙΝΩΣΗ**

Κυρίες και κύριοι συνάδελφοι,

Σας ενημερώνουμε ότι δημοσιεύθηκε ο νόμος 4640/2019 (ΦΕΚ 190/30.11.2019 Α) για τη διαμεσολάβηση σε αστικές και εμπορικές υποθέσεις.

Σύμφωνα με το άρθρο 44 αυτού, η ισχύς του νόμου αρχίζει από τη δημοσίευσή του στην Εφημερία της Κυβερνήσεως, πλην των άρθρων 6 και 7 , που αναφέρονται στην υποχρεωτική διαμεσολάβηση, τα οποία τίθενται σε ισχύ και καταλαμβάνουν τις αγωγές που κατατίθενται μετά την παρέλευση των κατωτέρω ημερομηνιών ως εξής:

α) από την 15η Ιανουαρίου 2020 για τις οικογενειακές διαφορές, εκτός από αυτές των περιπτώσεων α, β και γ της παραγράφου 1, καθώς και της παραγράφου 2 του άρθρου 592 ΚΠολΔ και

β) από την 15η Μαρτίου 2020 για τις διαφορές που εκδικάζονται κατά την τακτική διαδικασία και υπάγονται στην καθ’ ύλην αρμοδιότητα του Μονομελούς Πρωτοδικείου αν η αξία του αντικειμένου της διαφοράς υπερβαίνει το ποσό των τριάντα χιλιάδων (30.000) ευρώ και του Πολυμελούς Πρωτοδικείου.

Πολύ σημαντική επισήμανση:

Εφιστούμε την προσοχή των συναδέλφων ότι τυγχάνει άμεσης εφαρμογής η διάταξη του άρθρου 3 που προβλέπει ότι :

«1. Στη διαδικασία της διαμεσολάβησης μπορούν να υπαχθούν αστικές και εμπορικές διαφορές, εθνικού ή διασυνοριακού χαρακτήρα, υφιστάμενες ή μέλλουσες, εφόσον τα μέρη έχουν την εξουσία να διαθέτουν το αντικείμενο της διαφοράς, σύμφωνα με τις διατάξεις του ουσιαστικού δικαίου.

2. Πριν από την προσφυγή στο Δικαστήριο , ο πληρεξούσιος δικηγόρος οφείλει να ενημερώσει τον εντολέα του εγγράφως για τη δυνατότητα διαμεσολαβητικής διευθέτησης της διαφοράς ή μέρους αυτής σύμφωνα με την παράγραφο 1 , καθώς και για την υποχρέωση προσφυγής στην υποχρεωτική αρχική συνεδρία και τη διαδικασία αυτής των άρθρων 6 και 7 του παρόντος.Το ενημερωτικό έγγραφο συμπληρώνεται και υπογράφεται από τον εντολέα και τον πληρεξούσιο δικηγόρο του και κατατίθεται με το εισαγωγικό δικόγραφο της αγωγής που τυχόν ασκηθεί επί ποινή απαραδέκτου αυτής».

Κατά συνέπεια, όλες οι αγωγές, που θα κατατεθούν από 1.12.2019 και μετά, για διαφορές που είναι ΔΕΚΤΙΚΕΣ ΔΙΑΘΕΣΕΩΣ, κατά το ουσιαστικό δίκαιο, πρέπει να συνοδεύονται από το άνω ενημερωτικό έντυπο, επί ποινή απαραδέκτου της άσκησης αυτών.

Ακολουθεί σχέδιο σχετικού ενημερωτικού εντύπου , το οποίο μπορείτε να αναζητήσετε και στην ηλεκτρονική διεύθυνση [www.diamesolavisi.gov.gr](http://www.diamesolavisi.gov.gr/)

**ΕΓΓΡΑΦΗ ΕΝΗΜΕΡΩΣΗ**

**ΓΙΑ ΤΗ ΔΥΝΑΤΟΤΗΤΑ ΕΠΙΛΥΣΗΣ ΔΙΑΦΟΡΑΣ**

**ΜΕ ΔΙΑΜΕΣΟΛΑΒΗΣΗ**

**(κατά το άρθρο 3§2 Ν.4640/2019 ΦΕΚ Α’ 190/30-11-2019)**

|  |  |
| --- | --- |
| **ΤΟΥ\*** | **ΠΡΟΣ** |
| ΟΝΟΜΑ | ΟΝΟΜΑ |
| ΕΠΩΝΥΜΟ | ΕΠΩΝΥΜΟ |
| ΠΑΤΡΩΝΥΜΟ | ΠΑΤΡΩΝΥΜΟ |
| ΕΔΡΑ | ΚΑΤΟΙΚΙΑ |
| ΑΦΜ  ΑΜ | ΑΦΜ |

*\*(συμπληρώνονται τα στοιχεία του πληρεξούσιου δικηγόρου και του εντολέα)*

**Σας ενημερώνουμε ότι:**

* Πριν από την προσφυγή στο Δικαστήριο είναι σημαντικό να γνωρίζετε ότι υπάρχει η δυνατότητα για εξωδικαστική επίλυση της διαφοράς σας με διαμεσολάβηση κατά τα οριζόμενα στο Ν.4640/2019.
* Η διαδικασία της διαμεσολάβησης είναι απόρρητη και γίνεται εκτός δικαστηρίων, με την παρουσία και συμμετοχή όσων εμπλέκονται στη διαφορά, των δικηγόρων τους και διαπιστευμένου διαμεσολαβητή, εγγεγραμμένου στο μητρώο που τηρείται στο Υπουργείο Δικαιοσύνης.
* Ο διαμεσολαβητής βάσει του Ν.4640/2019 οφείλει να ενεργεί με ουδετερότητα, ανεξαρτησία, αμεροληψία και απόλυτη εμπιστευτικότητα. Μέσα στα καθήκοντά του είναι να διευκολύνει το διάλογο και τις διαπραγματεύσεις μεταξύ όλων όσων εμπλέκονται στη διαφορά, ώστε να σας βοηθήσει να καταλήξετε σε μία κοινά αποδεκτή λύση.
* Στη διαδικασία της διαμεσολάβησης παρίστανται υποχρεωτικά (πλην των περιπτώσεων των μικροδιαφορών και των καταναλωτικών διαφορών) και οι δικηγόροι των εμπλεκομένων μερών, έτσι ώστε να παρέχουν νομικές συμβουλές στους πελάτες τους και να τους συνδράμουν σε όλη τη διάρκεια της διαδικασίας.
* Σε περίπτωση που επιτευχθεί συμφωνία, συντάσσεται και υπογράφεται πρακτικό, το οποίο, εφόσον κατατεθεί αρμοδίως, αποτελεί εκτελεστό τίτλο.
* Η αμοιβή του διαμεσολαβητή συμφωνείται ελεύθερα ανάμεσα στο διαμεσολαβητή και τα μέρη σύμφωνα με το άρθρο 18 Ν.4640/2019.

**Υπαγωγή σε Υποχρεωτική Αρχική Συνεδρία (ΥΑΣ) Διαμεσολάβησης**

* Σύμφωνα με το άρθρο 6 Ν.4640/2019, σε ορισμένες κατηγορίες διαφορών είναι υποχρεωτικό να προηγείται, **πριν** την συζήτηση της αγωγής που τυχόν θα ασκηθεί στο δικαστήριο, μία Υποχρεωτική Αρχική Συνεδρία διαμεσολάβησης (ΥΑΣ) κατά την οποία ο διαμεσολαβητής ενημερώνει εσάς και όλους όσους εμπλέκονται στη διαφορά για τη διαδικασία της διαμεσολάβησης, τις βασικές αρχές που τη διέπουν καθώς και για τη δυνατότητα εξωδικαστικής επίλυσης της συγκεκριμένης διαφοράς σας με βάση τις ιδιαιτερότητες και τη φύση αυτής.
* Σκοπός της Υποχρεωτικής Αρχικής Συνεδρίας είναι να εξετάσετε τη δυνατότητα εξωδικαστικής επίλυσης της διαφοράς σας με διαμεσολάβηση. Αν μετά την Υποχρεωτική Αρχική Συνεδρία δεν επιθυμείτε να συνεχίσετε τη διαδικασία της διαμεσολάβησης, μπορείτε να αποχωρήσετε χωρίς οποιαδήποτε αιτιολογία, κύρωση ή ποινή.
* Η επιλογή του διαμεσολαβητή για την Υποχρεωτική Αρχική Συνεδρία μπορεί να γίνει μετά από συμφωνία των μερών της διαφοράς. Αν δεν υπάρχει τέτοια συμφωνία, ο διαμεσολαβητής ορίζεται από την Κεντρική Επιτροπή Διαμεσολάβησης (ΚΕΔ) με βάση μια σύντομη διαδικασία που ορίζεται στο νόμο.
* Η αμοιβή του διαμεσολαβητή ορίζεται στο άρθρο 18 του Ν.4640/2019.

**Με την παρούσα σας ενημερώνουμε ότι\*:**

**Υφίσταται** υποχρέωση προσφυγής της διαφοράς σας σε Υποχρεωτική Αρχική Συνεδρία (ΥΑΣ) βάσει του Ν.4640/2019 🞎

**Δεν υφίσταται** υποχρέωση προσφυγής της διαφοράς σας σε Υποχρεωτική Αρχική Συνεδρία (ΥΑΣ) βάσει του Ν.4640/2019 και η διαφορά σας δύναται να επιλυθεί **εκουσίως** με συμφωνία προσφυγής σε διαμεσολάβηση 🞎

*(\*επιλέγεται το αντίστοιχο τετράγωνο)*

(Τόπος)…………..……, (ημ/νία) ………….…………… 20…

|  |  |
| --- | --- |
| Ο ΠΛΗΡΕΞΟΥΣΙΟΣ ΔΙΚΗΓΟΡΟΣ | Ο ΕΝΤΟΛΕΑΣ |
|  | (έλαβα γνώση και αντίγραφο) |

|  |
| --- |
| Βεβαίωση του γνησίου της υπογραφής του εντολέα από τον πληρεξούσιο δικηγόρο |